ΓΡΑΠΤΗ ΕΡΩΤΗΣΗ E-0535/98 υποβολή: Raymonde Dury (PSE) προς το Συμβούλιο (27 Φεβρουαρίου 1998)

Θέμα: Πολιτιστική καταπίεση που αφορά το δικαίωμα των αλβανόφωνων στην εκπαίδευση στη μητρική τους γλώσσα

Με αυξανόμενη ανησυχία, μαθαίνουμε τις επιδεινούμενες διώξεις των Αλβανών στο Κόσοβο, λόγω της σερβικής πολιτικής «Εθνικής Εκκαθάρισης».

Το θέμα αυτό αφορά την καταπίεση στον εκπαιδευτικό τομέα. Εξαιτίας της σερβικής πολιτικής που εφαρμόζεται εδώ και 7 χρόνια, το Πανεπιστήμιο της Πρίστινα, υποχρεώνει τους Αλβανούς να εγκαταλείψουν το πανεπιστήμιο. Οι Αλβανοί προσπαθούν να συνεχίσουν την εκπαίδευσή τους με παράνομη διδασκαλία, αλλά οι δάσκαλοι υποβάλλονται σε βιαιότητες εάν ανακαλύπτονται να παραδίδουν μαθήματα στη μητρική τους γλώσσα. Οι ειρηνικές διαμαρτυρίες καταστέλλονται βίαια από την σερβική αστυνομία και 80% των πανεπιστημιακών κτηρίων παραμένουν άδεια.

Θα μπορούσε το Συμβούλιο να διευκρινίσει;

1. Με ποιό τρόπο σκοπεύει να επιβάλλει διπλωματικές πιέσεις στη σερβική πολιτική, που παραβαίνει το διεθνή νόμο για εγγύηση των θεμελιωδών ανθρωπίνων δικαιωμάτων όσον αφορά την εκπαίδευση στη μητρική γλώσσα;

2. Για ποιό λόγο η απόφαση για την εγκατάσταση ευρωπαίου εκπροσώπου στο Κόσοβο, που έχει συμφωνηθεί εδώ και αρκετούς μήνες, δεν έχει ακόμη εφαρμοσθεί;

3. Ποιά περαιτέρω μέτρα σκοπεύει να προτείνει για την αποκατάσταση των δημοκρατικών και κοινωνικών ελευθεριών, ή ποιές πιέσεις σκοπεύει να ασκήσει στον Μιλόσεβιτς όσον αφορά την σερβική αποτυχία εφαρμογής της «Εκπαιδευτικής Συμφωνίας» του 1996, που υπεγράφη μεταξύ των Ρούγκοβα και Μιλόσεβιτς για αποκλιμάκωση των εντάσεων, ως πρώτη αντίδραση στις διεθνείς πιέσεις για οικονομικές κυρώσεις.

Απάντηση (16/17 Ιουνίου 1998)

1. Το Συμβούλιο συμμερίζεται, κατά τους τελευταίους μήνες, την ανησυχία που εκδηλώνει η Αξιότιμη Κυρία Βουλευτής για την επιδεινούμενη κατάσταση στο Κοσσυφοπέδιο και πρόσεχε ιδιαίτερα αυτό το θέμα, και, ειδικότερα, την εφαρμογή της Εκπαιδευτικής Συμφωνίας που υπέγραψαν η ηγεσία της Ομοσπονδιακής Δημοκρατίας της Γιουγκοσλαβίας (Ο.Δ.Γ.) και οι ηγέτες της αλβανικής καταγωγής κοινότητας του Κοσσυφοπεδίου.

2. Η προκληθείσα δυσαρέσκεια από την πολιτική της Ο.Δ.Γ. ως προς τα ανθρώπινα δικαιώματα και την τήρηση των δημοκρατικών κανόνων, οδήγησε, τον Δεκέμβριο του 1997, στην απόφαση του Συμβουλίου για αναίρεση των αυτόνομων εμπορικών μέτρων που είχαν παρασχεθεί στη Γιουγκοσλαβία στις 29 Απριλίου του ίδιου έτους. Το Συμβούλιο έχει κατ'επανάληψη επιβεβαιώσει την πάγια, κατηγορηματική θέση του υπέρ της εξασφάλισης ενός μεγάλου βαθμού αυτονομίας στο Κοσσυφοπέδιο, ώστε να υπάρξει πλήρης αποκατάσταση του δικαιώματος της αλβανικής καταγωγής κοινότητας αυτής της περιοχής, να έχει εκπαίδευση στη μητρική της γλώσσα. Στις 19 Μαρτίου 1998, το Συμβούλιο διόρισε τον κ. Felipe Gonzalez Ειδικό Εκπρόσωπο της ΕΕ για την Ο.Δ.Γ., ώστε να συμβάλει η ΕΕ αποτελεσματικότερα στην επίλυση των προβλημάτων που υπάρχουν σ'αυτήν τη χώρα.

3. Η ΕΕ υπέβαλε παλαιότερα, επανειλημμένα στις αρχές της Ο.Δ.Γ. αίτημα για άνοιγμα ενός γραφείου της στην Πρίστινα 7 οι εν λόγω αρχές δεν έχουν ακόμη απαντήσει σε αυτό το αίτημα. Πάντως, υπάρχει αυξανόμενη παρουσία της ΕΕ στην Πρίστινα. Η Υπηρεσία Ανθρωπιστικής Βοήθειας της Ευρωπαϊκής Κοινότητας (ECHO) έχει πια εγκαταστήσει μόνιμη εκπροσώπησή της στην Πρωτεύουσα του Κοσσυφοπεδίου, όπως και η Αποστολή Επιτήρησης της Ευρωπαϊκής Κοινότητας (ECMM), η οποία μετέθεσε εκεί δύο παρατηρητές που προηγουμένως είχαν εγκατασταθεί στην Ποντγκορίτσα. Το θέμα μιας μόνιμης εκπροσώπησης της ΕΕ στην Πρίστινα εξακολουθεί να βρίσκεται στην ημερήσια διάταξη.

4. Οι επίμονες διπλωματικές πιέσεις που ασκήθηκαν από την ΕΕ, καθώς και από τα άλλα μέλη της διεθνούς κοινότητας που παρεμβαίνουν στην κρίση του Κοσσυφοπεδίου, οδήγησαν τις Σερβικές Αρχές στην σύναψη συμφωνίας με την ηγεσία της αλβανικής καταγωγής κοινότητα του Κοσσυφοπεδίου, στις 23 Μαρτίου 1998, για την εφαρμογή της Εκπαιδευτικής Συμφωνίας του 1996. Σε όλα τα στάδια, η ΕΕ υποστήριξε σθεναρά τις προσπάθειες της Κοινότητας Sant' Egidio η οποία τηρούσε ανελλιπώς ενήμερη επί του θέματος την Προεδρία της ΕΕ και τα Κράτη Μέλη. Η ΕΕ έχει ήδη εκφράσει τη βούλησή της να υποστηρίξει επί της ουσίας την εφαρμογή της συμφωνίας. Η Προεδρία και η Επιτροπή πραγματοποίησαν διήμερη κοινή αποστολή στο Βελιγράδι και στην Πρίστινα, την 31η Μαρτίου και την 1η Απριλίου 1998, για άμεσες επαφές με τον Επίσκοπο Paglia και τις τοπικές αρχές, ώστε να καθορίσουν τον τρόπο με τον οποίο η ΕΕ θα μπορέσει να υποστηρίξει καλύτερα αυτήν τη συμφωνία.